Biddag vir land | George Herald
Biddag vir land
Thursday, 09 May 2013, 06:00
Prof. Piet Naudé, teoloog en viserektor van die NMMU, sal die diens lei.
GEORGE NUUS - 'n Biddag vir die land word komende Sondag 12 Mei om 18:00 in die Moederkerk gehou.
Mense van alle kerkgenootskappe word genooi. Die dag word gehou op versoek van Tinus Nortjé, 'n sakeman van George.
"Tinus het my gevra om so 'n gesamentlike biddag vir ons land en sy mense namens en vir die hele gemeenskap van George te reël," sê emeritus predikant van die NG gemeente George-Suid, ds. Les Hayward.
"Ek hoef nie baie tyd in beslag te neem om die geloofsgemeenskap te oortuig van die dringende noodsaaklikheid van so 'n biddag van alle gelowiges nie. Ons almal ken die konteks. Mense oor die land is besig om hoop en vertroue in die toekoms te verloor omdat hul persoonlike omstandighede al moeiliker raak," sê ds. Hayward.
"Dit strek hom uit oor al die aspekte van ons samelewing: die regering, die ekonomie, misdaad en korrupsie wat hoogty vier, die morele verval van veral ons jongmense. Daarom hierdie biddag waar ons ons saam voor die Here verootmoedig, Hom met erns soek vir geestelike ontwaking, sosiale geregtigheid en verlossing van ons land en sy mense."
Samesang, lof en aanbidding onder leiding van Pieter Koen en Carry Canninga begin om 17:30.
Die biddag val saam met die Feesnaweek van George Moedergemeente wat hul 200ste bestaansjaar as gemeente vier, asook die begin van Pinkster in baie gemeentes.